入謁馬上作
作者：宋庠
朝代：宋

paragraphs: 殘月鼕鼓喧，中衢幰輪鶩。
九關忽洞闢，萬蓋黕雲布。
燭亂建章星，塵迷華陰霧。
車幅避鳴騶，鑾音聽朝御。
嗟予亦何爲，簉此珍羣羽。
野鶴載軒愁，狂狙裹衣怒。
肅穆未央朝，蹣跚壽陵步。
人生固有志，躁靜各成趣。
生當伏農畎，乃爾汙賢路。
峨弁束蓬顛，吞腥滿饑嗉。
樂育過阿陵，增裨乏塵露。
徒懷一割志，但恐流芳暮。
且復竢逡巡，南山有場圃。